作者:韓元吉
標題:六州歌頭
內容:東風著意。先上小桃枝。紅粉膩。嬌如醉。倚朱扉。記年時。隱映新妝，面臨水岸。春將半。雲日暖。斜橋轉。夾城西。草軟莎平跋馬，垂楊渡、玉勒爭嘶。認蛾眉凝笑，臉薄拂燕支。繡戶曾窺。恨依依。共攜手處。香如霧。紅隨步。怨春遲。消瘦損。憑誰問。只花知。淚空垂。舊日堂前燕，和煙雨，又雙飛。人自老。春長好。夢佳期。前度劉郎，幾許風流地，花也應悲。但茫茫暮靄，目斷武陵溪。往事難追。